Kinderverkragter van PE sit lewenslank | Netwerk24
Kinderverkragter van PE sit lewenslank
Deur Lynn Williams 11 Januarie 2019 12:16
Liam Jones, ’n veroordeelde kinderverkragter, is Donderdag in die hooggeregshof in Port Elizabeth tot lewenslange tronkstraf gevonnis.
Jones is op 2 Julie verlede jaar skuldig bevind op twee aanklagte van verkragting en een van ontvoering.
Hy het op 29 Januarie 2011 ’n 18-jarige vrou by haar huis verkrag en op 29 Julie 2013 ’n vyfjarige meisie by haar huis gegryp en agter ’n kerk in die noordelike gebiede van Port Elizabeth verkrag.
Liam Jones gaan lewenslank in die tronk sit weens verkragting. Foto: Lulama Zenzile
Hy het die vyfjarige verkrag terwyl hy uit was op borgtog vir die verkragting van die 18-jarige.
Hy is tot lewenslange tronkstraf gevonnis vir die verkragting van die meisie, en tot vyf jaar tronkstraf vir haar ontvoering.
Regter Nomawabo Msizi het Jones tien jaar tronkstraf opgelê vir die verkragting van die 18-jarige.
Msizi het tydens vonnisoplegging gesê die samelewing is woedend elke keer as ’n kind verkrag word.
Volgens Msizi het Jones geen berou getoon nie en is sy kans op rehabilitasie nul.
Dit het tydens vonnisverrigtinge aan die lig gekom Jones is die pa van vyf kinders, waarvan een dood is. Almal het verskillende ma’s. Jones is ongetroud.
Die hof is daarop gewys dat Jones glo in die tronk saam met die owerhede werk om onwettige bedrywighede in die tronk te ontbloot.
Adv. Mbulelo Nyendwana het namens die staat verskyn.
Meer oor: Liam Jones | Kinderverkragting